દિપ્તી માટે ઉત્તર પ્રદેશ ક્રિકેટ એસોસિએશનને છોડવા પાછળનું ખરું કારણ જાણવા મળ્યું નથી, પણ કહેવાય છે કે દિપ્તીને ઉત્તર પ્રદેશમાં નોકરી મળતી નહોતી. અંતે એને રેલવેમાં નોકરીની ઓફર મળી કે તરત જ એણે ઉત્તર પ્રદેશ ક્રિકેટ સંઘને જાણ કરી દીધી હતી. એણે એસોસિએશનને કહ્યું કે પોતાને ભારતીય રેલવેમાં નોકરી મળે એમ છે એટલે એને એસોસિએશન તરફથી નો-ઓબ્જેક્શન સર્ટિફિકેટની જરૂર છે. એસોસિએશને એને આપી દીધું હતું, પણ બાદમાં એમને ખબર પડી હતી કે દિપ્તી હવે ઉત્તર પ્રદેશ છોડીને વડોદરા ટીમ વતી રમવાની છે. એ સાથે જ એસોસિએશનમાં જાણે ધરતીકંપ જેવી સ્થિતિ સર્જાઈ ગઈ હતી. આટલા મોટા ગજાની અને ટેલેન્ટેડ ખેલાડી નારાજ થઈને એસોસિએશન છોડીને જતી રહે એનાથી એસોસિએશન તથા રાજ્ય સરકારનું નાક કપાય, એમણે દિપ્તીને સમજાવવાની ઘણી કોશિશ કરી હતી, પણ એ માની નહીં.